על לבבכם ששמם
בְּחֻרְבַּת לְבַבְכֶם הַמְּזוּזָה נִפְסָלָה, ; עַל-כֵּן שָׁם הַשֵּׁדִים יְכַרְכְּרוּ יָהִימוּ, ; וְכַת-הַלֵּצָנִים, בְּנֵי רִיק וּבַטָּלָה, ; שָׁם עוֹשִׂים הִלּוּלִים וּסְעָרָה יָקִימוּ. ; הֲתִרְאוּ מִי אֹרֵב שָׁם אַחֲרֵי הַדֶּלֶת ; בְּמַטְאֲטֵא? זֶה שַׁמַּשׁ מִקְדָּשִׁים נֶחֱרָבִים – ; הַיֵּאוּשׁ! הוּא בָא – וְהַכַּת הַצֹּהֶלֶת ; תְּטָאֳטָא, תְּגֹרַשׁ: "צְאוּ, הַשּׁוֹבָבִים!" ; אָז יִדְעַךְ שְׁבִיב אֶשְׁכֶם הָאַחֲרוֹן שֶׁעָמַם, ; וְנֶאֱלַם מִקְדַּשְׁכֶם וְנִשְׁכַּח הֶהָמוֹן  ; וַעֲלֵי-מְעִי מִזְבַּח לְבַבְכֶם שֶׁשָּׁמַם ; יְיֵלִיל וִיפַהֵק חֲתוּל הַשִּׁמָּמוֹן.; 